
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti, 12.10.2004

                Nr.  P.L.X-592


R A P O R T

asupra propunerii legislative pentru restituirea sumei depuse prin unităţile CEC pentru achiziţionarea de autoturisme Dacia

În conformitate cu prevederile art.89 din Regulamentul Camerei Deputaţilor cu modificăriile şi completările intervenite prin Hotărârea Camerei Deputaţilor nr.23, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru restituirea sumei depuse prin unităţile CEC pentru achiziţionarea de autoturisme Dacia, trimisă cu adresa nr.P.L.X-592 din 4 octombrie 2004, înregistrată sub nr. 31/899 din 05.10. 2004.

Potrivit prevederilor art. 75 din Constituţie şi ale art. 86 alin. 3, pct. 2 din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Senatul, în şedinţa din 30 septembrie  2004, a respins propunerea legislativă în calitate de primă Cameră sesizată.

Guvernul, prin punctul de vedere trimis preşedintelui Senatului, nu susţine această propunere legislativă.

Consiliul Legislativ, cu avizul nr. 1038 din 16.06.2004 a avizat negativ propunerea legislativă.

Comisia pentru buget, finanţe şi bănci a Camerei Deputaţilor cu avizul nr. 562 din 7.10. 2004 a hotărât supunerea spre dezbatere şi adoptarea Plenului Camerei Deputaţilor a propunerii legislative în forma soluţionată de Senat.

Propunerea legislativă are ca obiect de reglementare restituirea sumelor de bani depuse la unităţile C.E.C., pentru  cumpărarea de autoturisme Dacia, împreună cu dobânda aferentă.

Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă în şedinţa din 12.10.2004. 

La dezbateri au participat din partea CEC, Jiru Enache – preşedintele CEC.     

Iniţiatorii, deşi au fost anunţaţi nu au fost prezenţi la sedinţa comisiei.
 Membrii comisiei au examinat expunerea de motive, textul propunerii legislative depuse de iniţiatori, punctul de vedere al Guvernului, precum şi avizele negative ale Consiliului Legislativ, Comisiei pentru buget, finanţe şi bănci a Camerei Deputaţilor.
Cu prilejul examinării, membrii comisiei au constatat că punctul de vedere al Guvernului conţine observaţii şi propuneri pertinente în sensul conform căruia contractul încheiat de către persoanele ce au depus sume de bani la CEC în vederea achiziţionării de autoturisme Dacia, având natura juridică a unui contract de depozit neregulat, nu poate fi calificat ca (ante) contract de vânzare-cumpărare, dat fiind faptul că nu întruneşte elementele esenţiale privind validitatea unui asemenea contract, neexistând manifestare de voinţă a vânzătorului şi nici determinarea obiectului.

         În urma dezbaterilor, membrii comisiei au hotărât, cu majoritate de voturi, să supună plenului Camerei Deputaţilor, spre dezbatere şi adoptare, respingerea propunerii legislative pentru restituirea sumei depuse prin unităţile CEC pentru achiziţionarea de autoturisme Dacia. 

Din numărul total de 23 de membri ai comisiei, au fost prezenţi la dezbateri  21 deputaţi. 

În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor ordinare.

                        PREŞEDINTE, 


                                             

                                                                                               SECRETAR,

             Prof. univ.dr. Ion NEAGU 



      

                                                                                        Florin IORDACHE 

Consilier 

Dr. Gheorghe Stroe

